b'\n_START_ARTICLE_\nSuurbritannia\n_START_SECTION_\nNimi\n_START_PARAGRAPH_\nRiigi tavanimi eesti keeles on Suurbritannia. Ametlikes tekstides peetakse sobivaks kasutada ka l\xc3\xbchinime \xc3\x9chendkuningriik (l\xc3\xbchend \xc3\x9cK), mis vastab s\xc3\xb5na-s\xc3\xb5nalt inglise keeles kasutatavale tavanimele United Kingdom (UK). Suurbritannia ametlik nimi on Suurbritannia ja P\xc3\xb5hja-Iiri \xc3\x9chendkuningriik (ingl United Kingdom of Great Britain and Northern Ireland)._NEWLINE_Suurbritannia kitsamas m\xc3\xb5ttes h\xc3\xb5lmab Suurbritannia ja P\xc3\xb5hja-Iirimaa \xc3\x9chendkuningriigi osad, mille p\xc3\xb5hiosa j\xc3\xa4\xc3\xa4b Suurbritannia saarele. Need on Inglismaa, \xc5\xa0otimaa ja Wales._NEWLINE_M\xc3\xb5nikord kasutatakse n\xc3\xbc\xc3\xbcdse riigi nimena ka nime Inglismaa, kuigi Inglismaa ei ole t\xc3\xa4nap\xc3\xa4eval omaette riik, vaid Suurbritannia \xc3\xbcks ajalooline osa. Sellist nimekasutust peetakse m\xc3\xb6\xc3\xb6ndavaks mitteametlikes tekstides._NEWLINE_Inglismaa kuningas James I, kes oli \xc3\xbchtlasi \xc5\xa0otimaa kuningas James VI, v\xc3\xb5ttis 20. oktoobril 1604 oma tiitliks Suurbritannia kuningas. Lepingus "Treaty of Union" (1706) ja seaduses "Act of Union" (1707), mille p\xc3\xb5hjal Inglismaa ja \xc5\xa0otimaa \xc3\xbchendati, anti uuele \xc3\xbclesaarelisele riigile nimeks Suurbritannia (Great Britain). Samades dokumentides esineb ka s\xc3\xb5na\xc3\xbchend United Kingdom (\'\xc3\xbchendkuningriik\'), kuid seda peetakse pigem kirjelduseks. Seet\xc3\xb5ttu kasutatakse paljudes teatmeteostes aastatel 1707\xe2\x80\x931800 eksisteerinud riigi kohta nime Kingdom of Great Britain (\'Suurbritannia Kuningriik\')._NEWLINE_Aastal 1801 \xc3\xbchines see kuningriik uue seaduse "Act of Union" p\xc3\xb5hjal Iirimaa Kuningriigiga, mida Suurbritannia monarh juba valitses. Uut kuningriiki nimetati sellest ajast Suurbritannia ja Iirimaa \xc3\x9chendkuningriigiks (United Kingdom of Great Britain and Ireland)._NEWLINE_Aastal 1922 said Iirimaa 32 krahvkonnast 26 iseseisvuse ning moodustasid Iiri Vaba Riigi dominiooni \xc3\xb5igustes; \xc3\xbclej\xc3\xa4\xc3\xa4nud krahvkonnad (P\xc3\xb5hja-Iirimaa) j\xc3\xa4id Suurbritannia koosseisu. Allesj\xc3\xa4\xc3\xa4nud osa \xc3\xbchendkuningriigist nimetatakse alates 1927. aastast Suurbritannia ja P\xc3\xb5hja-Iiri \xc3\x9chendkuningriigiks.\n_START_SECTION_\nRahvastik\n_START_PARAGRAPH_\nRahvaloendused toimuvad Suurbritannias iga 10 aasta j\xc3\xa4rel. Viimane rahvaloendus leidis aset 2001. aastal ja selle j\xc3\xa4rgi elas Suurbritannias 58 789 194 inimest. CIA j\xc3\xa4rgi oli Suurbritannia 2010. aasta rahvaarv hinnanguliselt 62 348 447 inimest._NEWLINE_90% rahvastikust elab linnades._NEWLINE_Suurbritannia elaniku keskmine eluiga on 79,92 aastat, kusjuures meeste keskmine eluiga on 77,84 ja naiste 82,11. Rahvastiku s\xc3\xbcndimus on 12,34 s\xc3\xbcndi 1000 elaniku kohta ja suremus 9,33 (1000 elaniku kohta)._NEWLINE_2007. aasta andmete j\xc3\xa4rgi on AIDSi nakatunud 77 000 inimest.\n_START_SECTION_\nV\xc3\xa4liskaubandus\n_START_PARAGRAPH_\nSuurbritannia suurimad ekspordiartiklid on t\xc3\xb6\xc3\xb6stuskaubad, k\xc3\xbctused, kemikaalid, toit, joogid ja tubakas. Suurbritannia t\xc3\xa4htsaimad ekspordipartnerid on Ameerika \xc3\x9chendriigid 14,71%, Saksamaa 11,06%, Prantsusmaa 8%, Holland 7,79%, Iirimaa 6,89%, Belgia 4,65% ja Hispaania 4% (2009)._NEWLINE_Suurbritannia suurimad impordiartiklid on t\xc3\xb6\xc3\xb6stuskaubad, masinad, k\xc3\xbctused ja toidukaubad. Suurbritannia t\xc3\xa4htsaimad impordipartnerid on Saksamaa 12,87%, Ameerika \xc3\x9chendriigid 9,74%, Hiina 8,88%, Holland 6,94%, Prantsusmaa 6,64%, Belgia 4,86%, Norra 4,84%, Iirimaa 4,01% ja Itaalia 3,99% (2009).\n_START_SECTION_\nTransport\n_START_PARAGRAPH_\nSuurbritannias on 505 lennujaama, millest 306 hoov\xc3\xb5turajad asfalteeritud. Lennuv\xc3\xa4lju, mille lennurada on pikem kui 3047 m, on 9. Helikopterite maandumisv\xc3\xa4ljakuid on 11. Suurbritannia suurim lennujaam on Londoni Heathrow\' lennujaam, mis aastal 2009 teenindas 66 036 957 reisijat. Rahvusvaheliste reisijate arvu poolest on Heathrow maailma suurim. Suurbritannia rahvuslik lennufirma on British Airways, reisijate arvult suurim on easyJet._NEWLINE_Suurbritannias on 16 454\xc2\xa0km pikkune raudteev\xc3\xb5rk. Suurbritannia teedev\xc3\xb5rk on 394 428\xc2\xa0km pikk.\n_START_SECTION_\nAjalugu\n_START_PARAGRAPH_\nSuurbritannia ja P\xc3\xb5hja-Iiri \xc3\x9chendkuningriik otsustas rahvah\xc3\xa4\xc3\xa4letusega astuda \xc3\xbchepoolselt v\xc3\xa4lja Euroopa Liidust, mille kuup\xc3\xa4evaks on kinnitatud 29. m\xc3\xa4rts 2019. Lahkumist nimetatakse k\xc3\xb5nekeeles Brexitiks.'